Direktør Jan Hansen har i dag opsagt sin stilling i Vendsyssel Håndbold. Opsigelsen begrundes ifølge en pressemeddelelse fra den nyoprykkede ligaklub i personlige årsager.

For præcis en uge siden blev Jan Hansen sygemeldt, og nu er han altså fortid i den klub, hvor han ubetinget har været i drivkraften i efterhånden ni år. Det skriver KanalFrederikshavn. - Så det er klart, at det er et stort videnstab for klubben. Lige nu har vi dog fuld fokus på vores første kamp mod Nykøbing Falster i Bambusa Kvindeligaen onsdag i DRINX Arena, oplyser formand Christian Carlsen i en pressemeddelelse. Bestyrelsen takker Jan Hansen for hans store indsats i klubben og ønsker ham god vind fremover. Jan Hansen forklarer opsigelsen således: - Jeg har valgt at opsige mit job i Vendsyssel Håndbold, da jeg har brug for at slippe tøjlerne for mit helbreds skyld. Den sidste uge med sygemelding har budt på søvnlæse nætter og mange spekulationer om de opgaver, jeg føler, jeg burde have løst. Så sygemeldingen gør mig ikke mere rask, og derfor har jeg brug for at frigøre mig 100 procent, så jeg kan have fokus på min familie og mig selv. Vendsyssel Håndbold arbejder på højtryk for at blive klar til premieren på onsdag. - Der er mange løse ender, og vi er blandt andet ved at opgradere lyset i hallen for at kunne leve op til ligakravene, oplyser Christian Carlsen. Ligaklubben arbejder også på at finde en ny direktør. - Men det skal være den rigtige person med det dna, som passer ind i klubben og vores værdier. Lige her og nu er bestyrelsen trukket i arbejdstøjet og vil sammen med vores partnerkoordinator Søren Homann gøre klubben klar til ligastart på onsdag, fortæller Christian Carlsen.